## Pravilnik o mjeriteljskim i tehničkim zahtjevima za mjerila vremena za periodično registriranje srednje vrijednosti vršne električne snage

### NN 11/2006 (30.1.2006.), Pravilnik o mjeriteljskim i tehničkim zahtjevima za mjerila vremena za periodično registriranje srednje vrijednosti vršne električne snage

# DRŽAVNI ZAVOD ZA MJERITELJSTVO

**279**

Temeljem članka 16. stavak 3. Zakona o
mjeriteljstvu (»Narodne novine«, br. 163/03) ravnatelj
Državnog zavoda za mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA MJERILA VREMENA ZA PERIODIČNO REGISTRIRANJE SREDNJE VRIJEDNOSTI VRŠNE ELEKTRIČNE SNAGE

I. OPĆE ODREDBE

Članak 1.

Ovim se Pravilnikom propisuju mjeriteljski i tehnički
zahtjevi koje moraju zadovoljiti mjerila vremena za periodično registriranje
srednje vrijednosti vršne električne snage za unutarnju ugradnju s pogonskom
rezervom, koji se upotrebljavaju za upravljanje periodičnim registriranjem
srednje vrijednosti vršne električne snage i višetarifnim
registrima kod brojila električne energije u određene dane i sate tijekom
godine (u daljnjem tekstu: mjerila vremena).

Članak 2.

Pod mjerilima vremena prema ovom Pravilniku
razumijevaju se mehanički, elektromehanički i elektronički satni uređaji koji
se mogu namjestiti za uklapanje ili isklapanje krugova po unaprijed zadanom
programu preklapanja.

Članak 3.

Odredbe ovoga Pravilnika ne odnose se na mjerila
vremena na daljinsko upravljanje niti na mjerila vremena sinkronizirane radiofrekvencijom (MTK prijamnike).

Članak 4.

Sinkrono mjerilo vremena je mjerilo vremena kod
kojega kao glavna vremenska osnova služi mrežna frekvencija.

Kvarcno mjerilo vremena je mjerilo vremena kod
kojega kao glavna vremenska osnova služi kvarcni oscilator.

II. MJERITELJSKI I
TEHNIČKI ZAHTJEVI

*1. Tehnički zahtjevi*

Članak 5.

Normirane su vrijednosti za nazivni napon
napajanja (Un) od 120 V i 230 V.

Nazivna frekvencija (fn)
napajanja mjerila vremena iznosi 50 Hz.

Granično područje rada je od 0,8 Un do 1,15 Un.

Članak 6.

Sklopke su predviđene za nazivne isklopne napone (Uc) od 120 V,
230 V i 400 V i ispravan rad do 1,15 Uc.

Nazivne isklopne
struje (Ic) su struje, koje sklopka ili sklopke
moraju uklapati, isklapati i voditi pri naponu od
1,15 Uc.

Vrijednosti nazivnih isklopnih
struja dane su u tablici 1.:

*Tablica 1.*

|  |  |  |  |  |  |  |  |
| --- | --- | --- | --- | --- | --- | --- | --- |
| Nazivna isklopna struja *I*c (A) | 2 | 10 | 16 | 25 | 31,5 | 40 | 80 |
| Nazivna isklopna struja *I*c (A) pri cos *φ* = 1 | 2 | 10 | 16 | 25 | 31,5 | 40 | 80 |
| Nazivna isklopna struja *I*c (A) pri cos *φ* = 0,4 ind. | 1 | 5 | 8 | 10 | 10 | 10 | 10 |

Sklopka svakog izlaznog elementa treba izdržati
najmanje 30000 preklapanja, bilo pod uvjetima omskog
opterećenja ili pod uvjetima induktivnog opterećenja.

Članak 7.

Pogonska rezerva mjerila vremena treba biti
najmanje 36 h.

Članak 8.

Za sklopke za upravljanje periodičnim
registriranjem srednje vrijednosti vršne električne snage isklopna
je struja ograničena na najveću vrijednost od 1 A, odnosno 5 A, uz faktor snage
cos j = 0,5 induktivno.

Sklopka za upravljanje periodičnim
registriranjem srednje vrijednosti vršne električne snage (ili njihov
elektronički ekvivalent) treba izdržati najmanje 400 000 preklapanja, pri
preklopnoj snazi od 20 VA i faktoru snage cos ö = 0,5
induktivno, kod vremena integracije od 15 min (koje se može programirati).

Broj preklapanja treba razmjerno povećati, ako
je vrijeme integracije kraće (tj. 600 000 preklapanja
za vrijeme integracije 10 min. ili 1 200 000 za 5 min.).

Članak 9.

Kvarcna mjerila vremena moraju imaju ispitne
točke za mjerenje frekvencije vremenske baze.

Članak 10.

Mjerilo vremena treba imati kućište koje se može
osigurati žigovima, tako da unutarnji dijelovi mjerila vremena budu pristupačni
tek nakon uništenja žigova.

Kućište mjerila vremena mora štititi
unutrašnjost mjerila vremena, odnosno mjerni sustav od prašine i vlage, te od
neovlaštenih zahvata kojima bi se moglo utjecati na mjerna svojstva mjerila
vremena.

Mjerilo vremena s kovinskim kućištem za
priključak na glavne pojne vodove, koji su pri
referentnim uvjetima pod faznim naponom većim od 250 V, mora biti opremljeno
stezaljkom zaštitnog uzemljenja s vijkom najmanje M4. Dio za uzemljenje treba
se nalaziti na pristupačnom mjestu kućišta, a njegova namjena treba biti jasno
označena simbolom za uzemljenje.

Članak 11.

Poklopac mjerila vremena može biti izrađen od
prozirnoga i neprozirnoga gradiva. Ako je izrađen od neprozirnoga gradiva,
treba imati jedan ili više prozorčića za očitavanje i promatranje pokazivača rada.
Prozorčići od prozirnoga gradiva trebaju biti postavljeni tako da se mogu
skinuti tek nakon uništenja žiga (žigova).

Članak 12.

Stezaljke mjerila vremena smještene su u
priključnicu i zaštićene su posebnim poklopcem, koji se može osigurati žigom
neovisno o poklopcu mjerila vremena. Poklopac priključnice treba poklapati same
stezaljke, vijke za pričvršćenje vodiča i potrebnu dužinu vodiča i njihovu
izolaciju, tako da se time onemogućuju vanjski zahvati kojima bi se preko
stezaljki moglo utjecati na rad mjerila vremena.

Članak 13.

Kod mjerila vremena s analognim brojčanicima
smjer vrtnje brojčanika treba biti označen strjelicom.

Satni brojčanik (ako postoji) treba se očitavati
na najbližu minutu, a kad je to potrebno, sati na dnevnom brojčaniku i dani na
tjednom brojčaniku označeni su različitim bojama.

Sve oznake moraju biti neizbrisive i lako
čitljive.

Kod mjerila vremena s digitalnim prikazom prikaz
treba biti lako čitljiv. Ako se isti digitalni prikaz upotrebljava za
prikazivanje različitih veličina, uz prikazanu veličinu treba biti prikazan i
kod ili drugi podatak koji treba omogućiti da se jednoznačno odredi svaka
prikazana veličina.

Trajanje pokazivanja svake veličine treba biti
najmanje 6 s.

Članak 14.

Dnevni brojčanik ili prikaz trebaju omogućiti
takvo namještanje vremena uklapanja, da se stvarno uklopno
vrijeme ne razlikuje od namještenog vremena za više od ± 7,5 min, te da je
moguće namjestiti dva uzastopna vremena preklapanja unutar razdoblja od 60 min.

Tjedni brojčanik ili prikaz treba omogućiti
takvo namještanje vremena uklapanja, da se stvarno uklopno
vrijeme ne razlikuje od namještenog za više od ± 60 min.

Godišnji brojčanik ili prikaz trebaju omogućiti
takvo namještanje, da se stvarno uklopno vrijeme ne
razlikuje od namještenog vremena za više od ± 2 dana.

Početna točka djelovanja sklopke za upravljanje
periodičnim registriranjem srednje vrijednosti vršne električne snage treba se
namještati automatski s pomoću dnevnoga brojčanika. Kod kvarcnih mjerila
vremena s digitalnim prikazom, početna točka djelovanja treba se namjestiti na
cijeli sat.

*2. Mjeriteljski zahtjevi*

Članak 15.

Ispitivanje tipa mjerila vremena obavlja se
prema normi IEC 1038, odnosno odgovarajućoj hrvatskoj normi i odredbama ovog
Pravilnika.

Članak 16.

Mehanička mjerila vremena, pri normalnim radnim
uvjetima rada na pogonskoj rezervi, moraju imati točnost pokazivanja bolju od ±
30 s/24 h, odnosno u granicama ± 12 s/24 h ako se mjerenje obavlja najmanje 7
dana.

Sinkrona mjerila vremena, pri normalnim radnim
uvjetima rada na mrežnom naponu, moraju imati točnost pokazivanja bolju od ± 1
min/godinu, uz pretpostavku da frekvencija napajanja zadržava u prosjeku
nazivnu vrijednost. Pri radu na pogonskoj rezervi tijekom 36 sati, a pri
referentnoj temperaturi, točnost pokazivanja treba biti bolja od ± 180 s/36 h
kad je pogonska rezerva osigurana s pomoću opruge i bolja od ± 1,5 s/36 h kad
je pogonska rezerva osigurana pomoću baterije.

Kvarcna mjerila vremena, pri normalnim radnim
uvjetima rada na mrežnom naponu, moraju imati točnost pokazivanja bolju od ±
0,5 s/24 h. Pri radu na pogonskoj rezervi tijekom 36 sati točnost pokazivanja
treba biti bolja od ± 1,5 s/36 h.

Promjena točnosti pokazivanja s promjenom
temperature treba biti manja od 0,1 s/°C/24 h.

Stvarno vrijeme uključenja sklopke za
upravljanje periodičnim registriranjem srednje vrijednosti vršne električne
snage (vrijeme integracije) ne smije se razlikovati od namještene vrijednosti
za više od 1 %. Vrijeme za poništavanje (reset)
sklopke za upravljanje periodičnim registriranjem srednje vrijednosti vršne
električne snage treba iznositi više od 0,8 % i manje od 1,2 % vremena
integracije.

Članak 17.

Izdržljivost na kratki spoj određena je
značajkama mrežnog osigurača, tako da:

a) uz struju kratkog spoja od 7 kA ef. i cos ö = 0,5 bude osigurano
da okolina mjerila vremena nije ugrožena i da je osigurana zaštita od
neizravnoga dodira;

b) uz struju kratkog spoja od 3 kA ef. i cos ö = 0,8 bude osigurano
da izlazni element još djeluje pri zadanim uvjetima.

Značajke mrežnog osigurača određuju se prema
potrebama mreže.

Članak 18.

Djelatna i prividna potrošnja mjerila vremena
pri referentnim uvjetima ne smije biti veća od 3 W, 5 VA induktivno ili 25 VA kapacitivno. Te vrijednosti mogu se kratkotrajno
prekoračiti za vrijeme promjene stanja sklopke.

Članak 19.

Porast temperature na bilo kojoj točki vanjske
površine ne smije prelaziti 25 K uz okolnu temperaturu od 40 °C nakon što se
kroz izlazne elemente tijekom 2 sata propušta najveća struja preklapanja.

Članak 20.

Referentna temperatura je temperatura okoline od
23 °C ±3 °C pri kojoj se mjerila vremena ispituje.

Članak 21.

Mjerilo vremena mora zadovoljiti mjeriteljskim i
tehničkim zahtjevima pri relativnoj vlažnosti prema tablici 2.

*Tablica 2.*

|  |  |
| --- | --- |
| Godišnji prosjek | < 75 % |
| Za 30 dana normalno raspoređenih tijekom jedne godine | 95 % |
| U proizvoljno odabrane dane | 85 % |

Članak 22.

Mjerilo vremena mora biti izvedeno tako, da ga
elektromagnetske smetnje preko vođenja ili isijavanja, kao i elektrostatičko izbijanje,
ne oštećuju niti na njega bitno utječu.

Mjerilo vremena ne smije stvarati šum preko
vođenja ili isijavanja koji bi mogao izazvati smetnje kod drugih uređaja.

Članak 23.

Pri referentnim uvjetima izolacijsko gradivo
mjerila vremena ne smije tijekom vremena mijenjati svoja dielektrična
svojstva u takvom opsegu koja bi bitno utjecala na mjeriteljske i tehničke
osobine mjerila vremena.

Članak 24.

Ako drugačije nije specificirano, normalni
uvjeti za ispitivanje izolacije su:

1) okolna temperatura od 15 °C do 25 °C,

2) relativna vlažnost od 45 % do 75 %,

3) atmosferski tlak od 86 kPa
do 106 kPa.

Pri ispitivanju dielektrične
čvrstoće mjerila vremena moraju biti zadovoljeni ovi zahtjevi:

1) mjerilo vremena s kovinskim kućištem mora biti
postavljen na ravnu kovinsku ploču;

2) mjerilo vremena s kućištem od izolacijskog
gradiva mora biti omotano kovinskom folijom i postavljeno na ravnu kovinsku
ploču s kojom su spojeni svi kovinski dijelovi kućišta, pristupačni na
zatvorenom mjerilu vremena;

3) strujni krugovi te nosač mjernog sistema
moraju biti međusobno spojeni;

4) ispitni sinusni napon mora biti priključen
između stezaljki i kovinske folije, odnosno kovinske ploče, a razmak između
stezaljki i kovinske folije, odnosno kovinske ploče mora iznositi najmanje 3
cm.

Članak 25.

Ispitivanje dielektrične
čvrstoće provodi se ispitnim naponom mrežne frekvencije efektivne vrijednosti 2
kV u trajanju od 1 minute između kratkospojenih
stezaljki i kovinske folije odnosno ploče.

Za mjerila vremena s izolacijskim kućištem
razreda zaštite II vrijednost ispitnog napona iznosi 4 kV.

Članak 26.

Ispitivanje izolacije provodi se udarnim naponom
oblika 1,2/50 ěs, tjemene vrijednosti 7 kV s deset
udara jednoga polariteta, a zatim s deset udara suprotnog polariteta između:

a) kratko spojenih stezaljki i kovinske folije
odnosno ploče

b) ulaznih stezaljki mjerila vremena.

Najmanji vremenski razmak između dva uzastopna
udara je 3 s.

III. NATPISI I OZNAKE

Članak 27.

Mjerilo vremena treba imati na vidljivu mjestu
natpisnu pločicu na kojoj su na hrvatskom jeziku ispisani podaci, oznake i
simboli.

Podaci trebaju biti ispisani tako, da su trajni
i lako čitljivi u normalnim uvjetima rada mjerila vremena.

Na natpisnoj pločici trebaju biti navedeni
sljedeći podaci:

1) ime i naziv ili znak proizvođača i mjesto
proizvodnje;

2) tvornička oznaka tipa;

3) natpis: »Mjerilo vremena«

4) serijski broj i godina proizvodnje;

5) službena oznaka mjerila

6) nazivni napon napajanja (Un) u V

7) nazivna frekvencija napajanja (fn) u Hz

8) nazivni isklopni
napon (Uc) u V

9) nazivna isklopna
struja (Ic) u A

10) vrijeme integracije sklopke za upravljanje
periodičnim registriranjem srednje vrijednosti vršne električne snage ili, ako
je namjestivo, područje namještanja

11) pogonska rezerva u slučaju ispada napona
napajanja

12) mjesto za datum promjene baterije

13) najveća trajna ukupna struja izlaznog
elementa (ako je ta vrijednost manja od zbroja nazivnih isklopnih
struja svih izlaznih sklopki mjerila vremena)

14) znak »kvadrat u kvadratu« za mjerila vremena
razreda zaštite II

15) na svakom mjerilu vremena mora neizbrisivo
biti označena shema spoja, a stezaljke mjerila vremena trebaju biti označene
oznakama navedenim u shemi spoja.

Mjerila vremena moraju imati upisan serijski
broj na nosaču mjernog sustava ili na osnovnoj ploči;

Članak 28.

Na dan stupanja na snagu ovoga Pravilnika
prestaje važiti Pravilnik o mjeriteljskim zahtjevima za uklopne
satove za upravljanje tarifom i potrošnjom (»Narodne novine«, br. 42/95).

Članak 29.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/05-03/34

Urbroj: 558-03/10-02-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 11/2006-279